**คู่ฉบับ**

**ประกาศเทศบาลตำบลบางจาก**

**เรื่อง การรับสมัครบุคคลเข้ารับการสรรหาเป็นคณะกรรมการการเลือกตั้งประจำเทศบาลตำบลบางจาก**

**----------------------------------------------**

ด้วยระเบียบคณะกรรมการการเลือกตั้งว่าด้วยการเลือกตั้งสมาชิกสภาท้องถิ่นหรือผู้บริหารท้องถิ่น พ.ศ. 2562 ข้อ 231 กำหนดให้ภายหลังระเบียบนี้มีผลใช้บังคับ ให้หัวหน้าพนักงานส่วนท้องถิ่นดำเนินการสรรหาบุคคลเป็นคณะกรรมการการเลือกตั้งประจำองค์กรปกครองส่วนท้องถิ่น เพื่อเสนอให้คณะกรรมการการเลือกตั้งพิจารณาแต่งตั้งคณะกรรมการการเลือกตั้งประจำองค์กรปกครองส่วนท้องถิ่นให้แล้วเสร็จก่อนประกาศให้มีการเลือกตั้ง

อาศัยอำนาจตามข้อ 231 ประกอบข้อ 34 ของระเบียบคณะกรรมการการเลือกตั้งว่าด้วยการเลือกตั้งสมาชิกสภาท้องถิ่นหรือผู้บริหารท้องถิ่น พ.ศ. 2562 จึงประกาศรับสมัครบุคคลเข้ารับการสรรหาเป็นคณะกรรมการการเลือกตั้งประจำ **เทศบาลตำบลบางจาก** ดังต่อไปนี้

**1. ตำแหน่งที่แต่งตั้ง**

คณะกรรมการการเลือกตั้งประจำ **เทศบาลตำบลบางจาก** จำนวน 3 คน

**2. วันเวลาและสถานที่รับสมัคร**

2.1 รับสมัครระหว่าง วันที่ **3 -7 กุมภาพันธ์ 2563**

ระหว่างเวลา 08.30 – 16.30 นาฬิกา

2.2 สถานที่รับสมัคร **สำนักงานเทศบาลตำบลบางจาก ตำบลบางจาก อำเภอเมืองนครศรีธรรมราช จังหวัดนครศรีธรรมราช**

**3. การขอรับใบสมัคร** ผู้สนใจสามารถขอรับใบสมัครได้ที่ **งานธุรการ ฝ่ายอำนวยการ สำนักปลัดเทศบาล เทศบาลตำบลบางจาก**

**4. การยื่นใบสมัคร**

ผู้ประสงค์จะสมัครต้องยื่นใบสมัครตามแบบพิมพ์ที่กำหนดด้วยตนเอง**ต่อ ปลัดเทศบาลตำบลบางจาก** พร้อมเอกสารหลักฐาน ดังต่อไปนี้

4.1 ใบสมัคร

4.2 รูปถ่ายหน้าตรง ไม่สวมหมวก ไม่ใส่แว่นตาดำ ขนาด 2 นิ้ว จำนวน 1 รูป

4.3 สำเนาบัตรประจำตัวประชาชนหรือสำเนาบัตรประจำตัวเจ้าหน้าที่ของรัฐ

4.4 สำเนาทะเบียนบ้านหรือหลักฐานที่แสดงว่ามีภูมิลำเนา

4.5 ใบรับรองแพทย์ ที่แสดงว่าไม่เป็นบุคคลวิกลจริต หรือจิตฟั่นเฟือนไม่สมประกอบและติดยาเสพติดให้โทษ

4.6 สำเนาหลักฐานที่แสดงวุฒิการศึกษาสูงสุด (ถ้ามี) เช่น สำเนาปริญญาบัตร หรือสำเนาหลักฐานอื่นใดที่แสดงว่าเป็นผู้สำเร็จการศึกษา

-2-

**5. คุณสมบัติและลักษณะต้องห้ามของผู้สมัคร**

**5.1 ต้องมีคุณสมบัติดังต่อไปนี้**

(1) เป็นข้าราชการหรือเจ้าหน้าที่อื่นของรัฐที่ปฏิบัติหน้าที่ในเขต **อำเภอเมือง นครศรีธรรมราช** หรือเป็นผู้มีสิทธิเลือกตั้งที่มีภูมิลำเนาในเขต **อำเภอเมืองนครศรีธรรมราช**

(2) มีสัญชาติไทยโดยการเกิด

(3) มีอายุไม่ต่ำกว่าสามสิบปีบริบูรณ์ในวันสมัคร

(4) มีความเป็นกลางทางการเมืองและมีความซื่อสัตย์สุจริต

**5.2 ต้องไม่มีลักษณะต้องห้ามดังต่อไปนี้**

(1) ติดยาเสพติดให้โทษ

(2) เป็นภิกษุ สามเณร นักพรต หรือนักบวช

(3) อยู่ในระหว่างถูกเพิกถอนสิทธิเลือกตั้งไม่ว่าคดีนั้นจะถึงที่สุดแล้วหรือไม่

(4) วิกลจริตหรือจิตฟั่นเฟือนไม่สมประกอบ

(5) อยู่ระหว่างถูกระงับการใช้สิทธิสมัครรับเลือกตั้งเป็นการชั่วคราวหรือถูกเพิกถอนสิทธิสมัครรับเลือกตั้ง

(6) เคยถูกสั่งให้พ้นจากราชการ หน่วยงานของรัฐ หรือรัฐวิสาหกิจเพราะทุจริตต่อหน้าที่ หรือถือว่ากระทำการทุจริตหรือประพฤติมิชอบในวงราชการ

(7) เคยต้องคำพิพากษาอันถึงที่สุดว่ากระทำการอันเป็นการทุจริตในการเลือกตั้ง

(8) ต้องคำพิพากษาถึงที่สุดว่ากระทำความผิดตามกฎหมายว่าด้วยการเลือกตั้งสมาชิกสภาท้องถิ่นหรือผู้บริหารท้องถิ่น ไม่ว่าจะได้รับโทษหรือไม่ได้รับโทษ โดยพ้นโทษหรือต้องคำพิพากษามายังไม่ถึงห้าปีนับถึงวันเลือกตั้ง แล้วแต่กรณี

(9) เป็นข้าราชการหรือพนักงานส่วนท้องถิ่น หรือลูกจ้างขององค์กรปกครองส่วนท้องถิ่น

ผู้สนใจขอทราบรายละเอียดเพิ่มเติมได้ที่ **สำนักงานเทศบาลตำบลบางจาก ตำบลบางจาก อำเภอเมืองนครศรีธรรมราช จังหวัดนครศรีธรรมราช**

จึงประกาศให้ทราบโดยทั่วกัน

ประกาศ ณ วันที่ **27 เดือน มกราคม พ.ศ. 2563**

(นายสุวัฒน์ วชิรธนากร))

ปลัดเทศบาลตำบลบางจาก

